Document ID: 32009R0505

UREDBA KOMISIJE (ES) št. 505/2009
z dne 15. junija 2009
o prilagoditvi obveznosti dobave za uvoz trsnega sladkorja v skladu s Protokolom AKP in Sporazumom z Indijo za obdobje dobave 2008/2009 in obdobje dobave, ki se začne 1. julija 2009
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 153(4) v povezavi s členom 4 Uredbe,
ob upoštevanju naslednjega:
(1)
Člen 12 Uredbe Komisije (ES) št. 950/2006 z dne 28. junija 2006 o podrobnih pravilih za izvajanje uvoza in prečiščevanja proizvodov v sektorju sladkorja v okviru nekaterih tarifnih kvot in preferencialnih sporazumov za tržna leta 2006/2007, 2007/2008 in 2008/2009 (2) določa podrobna pravila za določanje obveznosti dobave po stopnji dajatve nič za proizvode z oznako KN 1701, izražene v enakovredni količini belega sladkorja, za uvoz iz držav podpisnic Protokola AKP in Sporazuma z Indijo.
(2)
Te količine sta začasno določili Uredba Komisije (ES) št. 403/2008 z dne 6. maja 2008 o začasnih obveznostih dobave za uvoz trsnega sladkorja v skladu s Protokolom AKP in Sporazumom z Indijo za obdobje dobave 2008/2009 (3) ter Uredba Komisije (ES) št. 1088/2008 z dne 5. novembra 2008 o začasni določitvi obveznosti dobave za uvoz trsnega sladkorja v skladu s Protokolom AKP in Sporazumom z Indijo za obdobje dobave, ki se začne 1. julija 2009 (4).
(3)
Člen 7(1) in (2) Protokola AKP določa pravila za primere, če količine, dogovorjene z državo AKP, niso dobavljene.
(4)
Pristojni organi Barbadosa, Konga, Jamajke, Mauritiusa, Tanzanije ter Trinidada in Tobaga so obvestili Komisijo, da ne bodo mogli v celoti dobaviti dogovorjenih količin v dveh zadevnih obdobjih dobave.
(5)
Po posvetovanju z zadevnimi državami AKP se nedobavljene količine ponovno dodelijo za obdobje dobave 2008/2009.
(6)
Obveznosti dobave za obdobje dobave 2008/2009 in obdobje dobave, ki se začne 1. julija 2009, je treba prilagoditi v skladu s členom 12(1), 12(2)(c) in 12(4) Uredbe (ES) št. 950/2006, zato je treba uredbi (ES) št. 403/2008 in (ES) št. 1088/2008 razveljaviti.
(7)
Odstavek 2 člena 14 Uredbe (ES) št. 950/2006 navaja, da odstavek 1 navedenega člena ne velja za količino, ki se ponovno dodeli v skladu s členom 7(1) ali (2) Protokola AKP. Količina, ki je bila ponovno dodeljena na podlagi te uredbe, se mora zato uvoziti pred 30. junijem 2009. Ta ponovna dodelitev pa vključuje tudi prenose količin od obdobja dobave, ki se začne 1. julija 2009. Zato je treba uporabiti prožnost člena 14(1) Uredbe (ES) št. 950/2006 tudi za količine, ki so bile ponovno dodeljene na podlagi te uredbe.
(8)
V skladu s členom 153(3) Uredbe (ES) št. 1234/2007 se uvozna dovoljenja za sladkor za prečiščevanje izdajo le stalnim rafinerijam pod pogojem, da zadevne količine ne presegajo količin, ki se lahko uvozijo v okviru običajne potrebe po dobavi iz člena 153(1) Uredbe (ES) št. 1234/2007. Vendar lahko Komisija v skladu s členom 155 Uredbe (ES) št. 1234/2007 sprejme ukrepe, ki odstopajo od člena 153(3) navedene uredbe, da zagotovi uvoz AKP/indijskega sladkorja v Skupnost pod pogoji, določenimi v Protokolu AKP in v Sporazumu z Indijo. Za obdobje dobave, ki se začne 1. julija 2009, in ob upoštevanju znižanja cen uvoženega surovega trsnega sladkorja 1. oktobra 2009, so lahko navedeni pogoji izpolnjeni le, če imajo vsi trgovci lahko dostop do uvoznih dovoljenj za sladkor za prečiščevanje. Zato je potrebno odstopanje od člena 10(1) Uredbe (ES) št. 950/2006, po katerem lahko zahtevke za uvozna dovoljenja za sladkor za prečiščevanje vložijo samo stalne rafinerije.
(9)
Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Obveznosti dobave za uvoz proizvodov z oznako KN 1701, izražene v enakovredni količini belega sladkorja v tonah, iz držav podpisnic Protokola AKP in Sporazuma z Indijo za obdobje dobave 2008/2009 in obdobje dobave, ki se začne 1. julija 2009, za vsako zadevno državo izvoznico, se prilagodijo, kot je navedeno v Prilogi.
Člen 2
Z odstopanjem od člena 14(2) Uredbe (ES) št. 950/2006 se člen 14(1) navedene uredbe uporablja za količine, ki so bile ponovno dodeljene na podlagi te uredbe in uvožene po 30. juniju 2009.
Člen 3
Za obveznosti dobave v obdobju dobave, ki se začne 1. julija 2009, in z odstopanjem od člena 10(1) Uredbe (ES) št. 950/2006, lahko vsi vlagatelji, ki izpolnjujejo pogoje iz člena 5 Uredbe Komisije (ES) št. 1301/2006 (5), vložijo zahtevke za uvozna dovoljenja za sladkor za prečiščevanje v državi članici, v kateri so registrirani za namene DDV.
Člen 4
Uredbi (ES) št. 403/2008 in (ES) št. 1088/2008 se razveljavita.
Člen 5
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 15. junija 2009

Labels: 3
17
18